google/wiki40b huggingface dataset:
מוחמד אל-מהדי

תולדות חייו

מוחמד בן חסן אל-עסכרי נולד ב-15 בחודש שעבאן בשנת 256 להג'רה (18 ביולי 870). נראה שאמו נרג'ס הייתה שפחה נובית, אך יש מקורות הטוענים כי הייתה צאצאית של הקיסר הביזנטי. מכיוון שחששו שהשלטונות העבאסיים העוינים יפגעו בבנו של האמאם ה-11, דבר הריונה של נרג'ס וגם לידת בנה הוסתרו מן הציבור. שנות ילדותו של מוחמד בן חסן אל-עסכרי עברו עליו במסתור, כשהוא מתחבא מאימת העבאסים.
בשנת 874 (260 להג'רה), כשהיה בן חמש, נפטר אביו, ומוחמד הילד הפך לאמאם השנים-עשר, האחרון בשרשרת האמאמים. אז התחילה תקופת "ההיעלמות הקטנה" (אל-ע'יבה א-צגע'א) שלו, שנמשכה כשבעים שנה, עד שנת 940 (329 להג'רה). במהלך תקופה זו, היו לאמאם השנים-עשר אנשי קשר או מתווכים שקישרו בינו ובין הקהילה השיעית. בסוף תקופה זו קיבל המתווך האחרון מכתב מן האמאם השנים-עשר בו כתב כי מעתה והלאה, ועד סוף הימים, אף אחד לא יראה את האמאם הנעלם, לא יהיה מתווך שלו, ומי שמכריז על עצמו ככזה הוא מתחזה ונוכל. מנקודה זו נכנס האמאם השנים-עשר ל"היעלמות הגדולה" (אל-ע'יבה א-כברא), הנמשכת מאז ועד אחרית הימים.

אחרית הימים

בבוא העת, יופיע האמאם הנעלם ממקום מושבו הנסתר ויגאל את המוסלמים ויושיע אותם. מועד חזרתו של האמאם הנעלם אינו ידוע, ואף אסור לנסות ולנחשו. למרות זאת, הספרות השיעית משופעת בתיאורים על האותות המלווים את חזרתו: תחילה ישררו רוע ועריצות בכל מקום, הבערות תגבר על החכמה והידע והאנשים יכפרו באל. אויבו הגדול של האמאם הנעלם הוא א-סופיאני, שיוביל צבא מתנגדים. תישמע קריאה גדולה משמיים, שתזעזע את העולם כולו. האמאם המהדי יעמוד בראש צבאות המוסלמים הנאמנים כנגד המתנגדים ויכניע אותם. אל המהדי יתלוו אז כמה דמויות מופת מראשית האסלאם שיחזרו לחיים. ניצחון המהדי ישליט את דת האמת ברחבי העולם.
ג'ורג' עזרא

שנים מוקדמות

ג'ורג' עזרא בארנט נולד בהרטפורד, הרטפורדשייר שבאנגליה, כבן לשני מורים. למד בבית הספר היסודי בבנגאו, ולאחר מכן בבית הספר 'סימון בלה'. הוא עבר לבריסטול בשנת 2011 כדי ללמוד בתיכון למוזיקה. אחיו, אית'ן ברנט, הוא גם זמר וכותב שירים, וידוע בשם 'Ten Tonnes'.

סגנון מוזיקלי

עזרא אומר שההשפעות המוזיקליות שלו הן בוב דילן ו-וודי גאת'רי. זאיין לואו, תקליטן לשעבר בBBC אמר שהוא "אחד הזמרים החזקים והעוצמתיים שיש בסביבה." האובססיה לבוב דילן הניעה את עזרא למצוא עוד אמנים אמריקאים. "מתוך סקרנות," הוא אומר, "הלכתי לחפש לאיזה אמנים הוא היה פעם מקשיב. וכך מצאתי את לדבלי, וודי גאת'רי והאולין וולף". עזרא שמע תקליט של לדבלי וניסה לשיר כמוהו. "בצד האחורי של התקליט היה כתוב שהקול שלו היה כל כך גדול, שהיית צריך להוריד את העוצמה בפטיפון שלך", הוא אומר. "אהבתי את הרעיון של לשיר בקול גדול, אז ניסיתי את זה."

קריירה מוזיקלית

ביוני 2013 עזרא ניגן על הבמה של BBC בפסטיבל גלסטונבורי. באוקטובר 2013 הוציא את המיני אלבום '?Did You Hear The Rain'. השיר 'בודפשט' שמתוך האלבום הגיע למקום השישי באיטליה. עזרא היה נגן תומך של סאם סמית', באסטיל ועוד. במרץ 2014 הוציא את המיני אלבום השני שלו, Cassy O'. ביוני 2014 שחרר את האלבום הראשון שלו, Wanted on Voyage. האלבום נכנס לטבלת האלבומים של בריטניה והגיע למקום השלישי. האלבום הצליח גם באוסטרליה, אוסטריה, בלגיה, דנמרק, גרמניה, הולנד, אירלנד וניו זילנד. 14 שבועות אחרי ששוחרר, הגיע האלבום למקום הראשון. בדצמבר 2014 האלבום מכר מעל לחצי מיליון עותקים בבריטניה. בינואר 2015 הוא הוכתר לאלבום השלישי הכי נמכר בבריטניה.
ב-28 במרץ 2015, התארח עזרא בסאטרדיי נייט לייב. הוא הופיע שוב בטלוויזיה כמה שבועות לאחר מכן, בתוכנית של ג'יימס קורדן, שם ביצע את 'בודפשט'.

פודקאסט

בפברואר 2018, עזרא שחרר את הפרק הראשון בפודקאסט שלו, 'ג'ורג' עזרא וחברים'. שם, במשך 45 דקות, הוא משוחח עם אמנים אחרים. הסדרה החלה עם אד שירן, שהתארח ב-12 בפברואר 2018. ההשראה של עזרא לפודקאסט הייתה מתוך האזנה לפודקסטים של קומיקאים שמארחים קומיקאים. בתוכנית הוא אירח עוד אמנים כגון Rag'n'Bone Man, סם סמית', אלטון ג'ון ועוד.
סופי דה סגיר

ביוגרפיה

סגיר הייתה ידועה בילדותה כילדה שובבה וחובבת מתיחות, שהוריה ניסו לדכא בעזרת חינוך קפדני.
לאחר נישואיה לאז'ן דה סגיר, קצין צרפתי ממעמד האצולה, קיבלה סגיר את אזרחות בעלה, ועברה לגור בצרפת. רוב חייה עברו עליה בקרב חוגי החברה הגבוהה של צרפת, ורק בגיל 57 החלה בקריירה ספרותית. 
ספרה הראשון, "סיפורים חדשים על הפיות", חובר בשנת 1857 למען שתי בנותיו הקטנות של אחד מידידיה. הספר הידוע ביותר שלה, "תעלוליה של סופי", יצא לאור בשנת 1859. הספר מתאר את תעלולי ילדה בעלת דמיון מפותח וחסרת משמעת, דמות שהייתה מבוססת בחלקה על סגיר עצמה בילדותה. ספר נוסף ידוע שלה, "זיכרונותיו של חמור", יצא לאור בשנת 1860, ובו מתוארת אוטוביוגרפיה של חמור.
במהלך השנים הבאות פרסמה סגיר יותר מ-20 ספרים, שכונסו יחד תחת הסדרה המפורסמת הספרייה הוורודה, וזכו להצלחה רבה בצרפת בפרט, ובעולם בכלל.
סגיר, שלמשך שנים ארוכות הייתה סופרת הילדים הפופולרית ביותר בצרפת, מתה בשנת 1874 בפריז.
ספריה של סגיר התאפיינו בדרך כלל בשפה קלה ופשוטה, מוסר השכל ברור, ותיאורים של דמויות כחלק מקבוצה או חבורה עליזה, אשר משתייכת למעמדות הגבוהים. מוסר ההשכל בספרים התאים לעקרונות הנוקשים של החינוך הנוצרי. כמו כן, התאפיינו העלילות באכזריות רבה, הן מצד הגיבורה סופי והן כלפיה. 
רבים מספריה תורגמו לעברית, רובם על ידי יצחק לבנון.
זלמן ונדרוף

ביוגרפיה

זלמן ונדרוף (ונדרובסקי) נולד בסלוצק למשפחה של שוחטים ומלמדים. הוא קיבל חינוך מסורתי בחדר ולמד אצל מורים פרטיים. בגיל 16, בחיפושיו אחר פרנסה עבר ללודז', והחל לעבוד במפעל טקסטיל. בזמן עבודתו כתב מאמרים על חייהם של עובדי הטקסטיל ובשל כך פוטר מעבודתו בשנת 1899. ב-1900, בעזרת דרכונו של אחיו, חצה את הגבול של האימפריה הרוסית והגיע לאנגליה, שם עבד ולמד לימודי ערב. שם הוא גם הכיר את מנהיג התנועה האנרכיסטית רודולף רוקר, התקרב לחוגים ציוניים ואנרכיסטיים, וכתב עבור כתבי עת יהודים אנרכיסטיים. באנגליה התחתן ונדרוף עם ילידת מוסקבה, אשה אינטליגנטית אשר נאלצה לברוח מרוסיה בשל השקפותיה הפוליטיות. ב-1905 הם עברו למוסקבה, למרות סיכוייהם הקלושים לקבל אישור מגורים שם, מחוץ לתחום המושב. במשך זמן מה הצליח ונדרוף להישאר במוסקבה ללא אישור שהיה. באותה תקופה הוא התפרנס ממתן שעורים פרטיים באנגלית. ב-1906 הוא שוב עזב את רוסיה והפעם לארצות הברית, שם החל לעבוד ככתב בכתבי עת ביידיש במשרה חלקית.
שנתיים מאוחר יותר, נשלח ונדרוף לוורשה כשליח היומון היידי האמריקאי "מאָרגען זשורנאַל". החל מ-1909 הוא היה גם חבר מערכת של העיתון היומי "היַינט", העיתון היידי בעל התפוצה הרחבה ביותר באירופה. ב-1911 העיתון "היינט" מימן את סיורו בארץ ישראל.
קובץ הסיפורים שלו "פראוואָזשיטעלסטוואָ" (רישיון מגורים) יצא לאור בוורשה ובווינה בשנים 1912–1913. רבים מספריו תורגמו לרוסית וזכו לתהודה רבה. כתביו על חיי היהודים בתחום המושב אף זכו להתייחסות בדיונים בדומה הממלכתית של האימפריה הרוסית.
ב-1915, בעיצומה של מלחמת העולם הראשונה, כאשר נסוג הצבא הרוסי מוורשה, עבר ונדרוף למוסקבה והתגורר שם מאז. הוא הפך לאחד הסופרים החשובים והנקראים ביותר ביידיש.
אחרי מהפכת אוקטובר ב-1917, עבד ונדרוף בארגונים יהודיים שונים ובקומיסריאט (משרד) לענייני הלאומים.
בסוף שנת 1918 החל ונדרוף לעבוד בעיתון "דער אמת" – עתון הקומיסאריאט היהודי בממשלתו של לנין. לאחר סגירת העתון בפברואר 1919, עבד ונדרוף במקומות שונים, כולל תקופה קצרה בתיאטרון "הבימה" העברי.
ב-1922 החל ונדרוף לעבוד עבור (JTA (Jewish Telegraphic Agency – סוכנות הידיעות היהודית, וזמן קצר לאחר מכן עבור העיתון הניו יורקי "דער טאָג" (היום) ואחר כך עבור ה"פארווערטס" (קדימה) הסוציאליסטי. בו זמנית כתב גם עבור עיתונים יידיים לא-סובייטיים אחרים. השלטון היה מעוניין להציג באור חיובי את החברה הסובייטית, וראה בחיוב את פעילותו של ונדרוף, ואף עודד אותה. כתיבתו עבור כתבי עת מחוץ לברית המועצות הופסקה בשנות השלושים. בסוף שנות השלושים החל פרי-עטו להופיע בכתבי עת סובייטיים ביידיש.
בתקופת מלחמת העולם השנייה, בהיותו בשנות הששים לחייו, עבד ונדרוף בתוכניות רדיו מוסקבה ביידיש והיה פעיל בועד האנטי-פשיסטי היהודי.
בדצמבר 1950, זמן לא רב אחרי מעצרם של כל חברי הוועד, הגיע גם תורו של ונדרוף. הוא נידון ל-10 שנות מאסר באשמת תעמולה אנטי-סובייטית. ב-1956 הוא שוחרר ושב למוסקבה. בשנים שלאחר שחרורו נהנה ונדרוף ממעמד של זקן סופרי היידיש בברית המועצות, וככזה הוא השתתף במפגש של מספר סופרי יידיש סובייטיים עם משלחות מחו"ל במסגרת פסטיבל הנוער הבינלאומי שהתקיים במוסקבה ב-1957. הוא המשיך לפרסם מאמרים בעתון היידי בפולין "פאלקס-שטימע" (קול העם) ובביטאון "יידישע שריפטן" (כתבים ביידיש).
ונדרוף נמנה עם חמשת האינטלקטואלים היהודים שחתמו במרץ 1962 על מכתב גלוי הדוחה את ההאשמות באנטישמיות המופנות כלפי ברית המועצות. המכתב הופץ בכל רחבי העולם על ידי סוכנות הידיעות הסובייטית "נובוסטי" ועורר הד רב ברחבי העולם.
זלמן ונדרוף נפטר במוסקבה בשנת 1971, והוא בן 94.
קפה רוול

רוול הוא שמו של בית קפה נודע אשר שכן בתל אביב ברחוב דיזנגוף 111. 
את קפה רוול הקימו בשנת 1948 שני קונדיטורים יוצאי אירופה – גוסטב רוזנברג וקרל ולר, שעל פי הצעתו של חברם העיתונאי אלכסנדר זאובר חיברו את האותיות הראשונות של שמות משפחתם וקיבלו את הצירוף "רוול". בית הקפה עבר בהמשך לבעלות האחים קצנגולד ושותפים נוספים.
בקפה רוול ישבו אנשי הבוהמה התל אביבית, אנשי הציונות הכללית ואחרים. בית הקפה היה מעוצב בקפידה, היה חדשני ומפואר, ושימש ממש כ"אולם קפה" ענק. היו בו 600 מקומות ישיבה בפנים ועוד 900 מקומות ישיבה בחוץ, על המדרכה, ובמהרה הוא הפך ל"מקדש הרכילות" של תל אביב. 
האוכלוסייה הבורגנית של תל אביב הגיעה אליו כדי לראות, להראות ולהיראות, ובית הקפה היה הומה עד לשעות הקטנות של הלילה. לפעמים פקדו את הבית קפה אף גולדה מאיר ופולה בן-גוריון.
בשנת 1972 אירעה תקרית בקפה רוול שזכתה לפרסום רב. נערה צעירה ילדה תינוקת אל תוך אסלת השירותים ונמלטה מהמקום. הנערה אותרה והתינוקת נמסרה לאימוץ. לכשגדלה התינוקת, היא שינתה את שמה ל-"רוול".
ירידת קרנו של רחוב דיזנגוף במחצית השנייה של שנות השבעים הביא לסגירת רוול באוגוסט 1980.

בתרבות

קפה רוול נזכר בשירה של נעמי שמר, "חמסינים במשלט":
"בארבע ושלושים דקות נטוס משם רוולה, שמועה חמה על כוס קפה לגמוע ולמות. 
את כל הנערות נמדוד מלמטה עד למעלה, ונברר בינתיים מה חדש באמנות"
בלוק איטונג

בלוק איטונג (באנגלית: Autoclaved Aerated Concrete - בטון תאי מאושפר באוטוקלב) הוא סוג של לבנה המצטיינת במסה עצמית נמוכה ובכושר בידוד תרמי ואקוסטי גבוה. בישראל, השם "איטונג" מזוהה עם חברת איטונג שמייצרת את הבלוק הלבן ועוד מספר מוצרים אחרים. השם "איטונג" הוא המותג המוביל בתחום בשוק הישראלי.

הרכב כימי ותהליך הייצור

בטון תאי מאושפר באוטוקלב מיוצר על ידי ערבוב של חול,  סיד וחומר התפחה (בדרך-כלל אבקת אלומיניום או מגנזיום) ולפעמים גם צמנט אשר מעורבבים עם מים ונוצקים לתבנית גדולה. לאחר מספר דקות נוצרת ריאקציה המתפיחה את החומר לנפח כפול. לאחר כשעה וחצי נחתך החומר למידת הבלוק הרצויה באמצעות חוט או מסור פלדה. לאחר חיתוכם עוברים הבלוקים אשפרה באוטוקלאב בטמפרטורה של 180 מעלות צלזיוס ובלחץ של 10 אטמוספירות למשך 10 שעות. בתהליך האשפרה, מתקשר הסיד החופשי עם גרגרי החול תוך יצירת "הידרוסיליקטים" יציבים.
בשנות ה-30 בגרמניה פותחו לבנים דומות לאיטונג שתהליך ייצורן אינו דורש אשפרה באוטוקלב.

פיתוח הבלוק

בלוקי האיטונג פותחו לראשונה בשוודיה בשנת 1924. בלוק האיטונג הובא לישראל בשנת 1950 על ידי יצחק מנדלבליט (1903-1953), יהודי ישראלי יליד אוקראינה, שרכש את הידע והטכנולוגיה להקמת מפעל איטונג בישראל ישירות ממנהלי מפעל איטונג השוודי. מנדלבליט גייס מממנים מקרב יהדות ארצות הברית ויסד את המפעל בפרדס חנה. כיום בישראל יש שני יצרנים של בלוק איטונג, איטונג בע"מ ו-"אשקלית" אשר מייצרים אותם על פי תקן ישראלי מספר 268.
השימוש בבלוק זה היה עד לשנות השמונים בעיקר ביציקות תקרה, במטרה להפחית את משקלה העצמי. החל משנות התשעים נפוץ השימוש בבלוק איטונג גם בבניית קירות חוץ לשם יצירת בידוד תרמי משום שיש בו בועות אוויר המבודדות תרמית.
הבלוק בתצורתו הסופית נקבובי (מכיל כ-50% אוויר), בעל פאות ודפנות ישרים, קל משקל ופריך.

תקן

בלוק האיטונג, עשוי מחומרים טבעיים שאינם פולטים קרינה, כמו: אגרגטים, חול, צמנט, סיד, מים ואוויר. בנוסף איטונג עומד בתקן שמירה על הסביבה, לאורך כל חיי המוצר, משלב הייצור ועד לשלבי הריסת המבנה, במגוון פרמטרים: שימוש מינימלי במחצבים ומשאבי טבע. מחזור חומרי גלם בכל שלבי הייצור. בשריפה לא נפלטים גזים רעילים, אין צורך במיגון מיוחד בעבודה עם החומר. תהליך הייצור, ההובלה והשינוע, חוסך באנרגיה. ניתן למחזר בלוקים ושאריות מאתר הבנייה.
עומד בכל התקנים הנדרשים בארץ (התו הירוק ומכון התקנים) וכן בתקן IBU מגרמניה להגנת הסביבה.
אושי

אושי (צרפתית: Ouchy) היא שכונה, אזור תיירות ובילוי שעות פנאי פופולרי ונמל על חוף אגם ז'נבה, בעיר לוזאן. אושי הייתה יישוב הקבע הראשון באזור לוזאן - היה בה בסיס צבאי של רומא ששרידיו מוצגים לקהל כאתר ארכאולוגי. זאת בניגוד למרכז העיר של לוזאן, שנבנה רק עם נפילת האימפריה הרומית. 
מאושי יוצאות הפלגות יומיות אל אביאן-לה-בן (Évian-les-Bains) שבצרפת, מגיעים אליה מספר קווי אוטובוס ועד שנת 2006 הגיע גם קו רכבת תלולת מסילה, שהיה קרוי ה"פיסל" והשתייך למערך הרכבת הקלה של לוזאן. בשנת 2008 נפתחה הארכה לקו הרכבת הקלה M2 של העיר ומאז הוא כולל גם את המסלול, שהיה של ה״פיסל״. 
באושי ממוקמת גם טירה מימי הביניים, הקרויה טירת אושי (Château d'Ouchy). נכון לשנת 2015, היא אחד מבתי המלון שבשכונה. בשכונה ממוקם גם המוזיאון האולימפי.
בלייסקי (נפה)

היסטוריה

המחוז הוקם ב-11 בפברואר 1935.
מטול רימונים

מטול רימונים הוא נשק המאפשר לשגר רימונים לטווח רחוק. מטולי רימונים באים ככלי עצמאי (לדוגמה: מטול רימונים M-79) או כתוסף לרובה סער (לדוגמה: מטול ה-M-203).
מטול הרימונים הסטנדרטי בצבאות ישראל, ארצות הברית ונאט"ו הוא ה-M-203, שיורה רימונים נפיצים בקוטר 40 מ"מ לטווח של כ-50–150 מטר. את ה-M-203 אפשר להתקין על מגוון רב של רובים, בייחוד ממשפחת ה-M-16. ה-M-203 מתחבר לרובה באמצעות התקנת המטול על החלק התחתון של מתפס הקנה. למטול הדק וכוונות משלו.
בצבאות רבים יש גם מטולי רימונים אוטומטיים הנקראים "מקלעי רימונים", המשתמשים בשרשיר של רימונים. מדובר בכלי ירייה כבדים (יותר ממכונת ירייה) המסוגלים לשגר בקצב מהיר עשרות רימונים לטווחים ארוכים, בדיוק רב. מקלע הרימונים הסטנדרטי בצה"ל וצבא ארצות הברית הוא הסאקו דיפנס Mk-19 שנקרא בצה"ל מקל"ר (ראשי תיבות של מקלע רימונים).
צבאות וכוחות משטרה רבים נושאים מטולי רימונים 37 מ"מ המיועדים לשגר רימוני גז מדמיע לפיזור הפגנות. מטולים אלה באים בקוטר שונה מ-40 מ"מ הצבאי ולא כתוסף לרובה סער, על מנת למנוע תאונות קטלניות כתוצאה מבלבול בין רימון גז לרימון רסס. מטולי הרימונים המשטרתיים הנפוצים הם נטעני לוע ("פדרל") או בעלי מחסנית תוף המסוגלת להכיל 5–7 רימוני גז.
חמרה

חמרה היא אדמה העשירה בתחמוצות ברזל, צבעה אדום-חום. מקור שמה הוא מהמילה הערבית אַחְמָר - "אדום".

תכונות

החמרה היא אדמה בוצית, מאווררת ומנוקזת היטב. עומקה מגיע לעיתים למטרים אחדים.
החמרה פוריה ומשמשת מצע נוח לחקלאות משום שהיא משמרת היטב חומרים מזינים ומים, אך מאפשרת למים עודפים להתנקז. בשל היותה דלה בחומרי מזון לצומח יש לדשן אותה בהתמדה. בעיתיות נוספת נובעת מהיותה בעלת כושר חלחול מים קטן שמתדרדר גם עקב עיבוד חקלאי אינטנסיבי והיווצרות קרומי נזאז (הצטברות של חרסיות ותחמוצות ברזל בין השורשים).

תפוצה

החמרה נפוצה לכל אורך מישור החוף מראש הנקרה ועד אשקלון. מופיעה בדרך כלל בסמוך לרכסי הכורכר.
ג’ייגנטו והדינוזאורים

עלילה

העלילה מתמקדת בארבעה ילדים אשר לחקור את העולם שלהם ולחפש וללמוד על "ג’ייגנטו", הדינוזאור הגדול, החזק מכל.
בדיקת שתן

בדיקת שתן היא אחת הבדיקות השכיחות ביותר באבחון הרפואי. בדיקת מעבדה של נוזל השתן מאפשרת זיהוי מרכיבים הנמצאים בו, המעידים על קיומם של מחלות וזיהומים. בנוסף לכך משמשת בדיקת השתן כאמצעי מהימן להערכת תפקוד הכליות. 
כיום נעשה שימוש רב בבדיקות השתן כאמצעי לגילויים של תרופות, כימיקלים וסמים אסורים הנמצאים בגופם של הנבדקים ומופרשים בשתן. במיוחד רווחת הבדיקה במקצועות הספורט, כאמצעי לגילוי שימוש אסור בסמים אסורים.

דרך הבדיקה

בעת הבדיקה מתבקש הנבדק להטיל שתן לכוסית, שתכולתה נבדקת בעזרת "סטיק" - מקלון בעל ריבועים צבעוניים, המשנים את גווניהם בהתאם לאופי השתן. אפשרויות אחרות הן בדיקות בעזרת מיקרוסקופ או באמצעות מכשירים אלקטרוניים, הנותנים לרוב מידע מדויק יותר.

בילירובין בשתן - Bilirubin U Strip

בבדיקה זו בודקים את רמות הבילירובין בשתן.
בילירובין הוא צבען הנוצר בכבד כתוצאה מפירוק ההמוגלובין מתאי דם אדומים שסיימו את תפקידם. אצל אדם בריא מופרש הבילירובין דרך המעי ומעניק לצואה את צבעה הכהה. במקרים של מחלות כבד הבילרובין לא מגיע למעי ובמקום זאת מופיע בשתן.
התוויות לביצוע הבדיקה: מחלות כבד שונות.
הימצאות בילירובין בשתן יכולה להצביע על מחלות כבד שונות. ביניהן: אבנים בכיס המרה, חסימת דרכי המרה וכן דלקת כבד נגיפית.
ישיבת ההסדר נתיבות

דרך ומטרות

הישיבה מדגישה את ערכי האחריות, התרומה לכלל והמחויבות האישית כלפי כל אדם מישראל, כמבוטא גם בשמה. שם זה נבחר על ידי הרב בן שלום גם על שם ספרו של האדמו"ר מחסידות ויז'ניץ, הרב ישראל הגר, ועל שם הסבא ישראל מרוז'ין. הישיבה מדגישה ש"הדבקות בקב"ה היא בראש ובראשונה דבקות במידותיו, אשר כולן מידות של חסד, רחמים והשפעה לזולתו". כדי ליישם ערכים אלו מעודדת הישיבה התנדבות נרחבות בתחומי גמילות חסדים ותרומה לקהילה. מסיבה זו הוקמה הישיבה בעיירת פיתוח. הישיבה מעודדת את תלמידיה להמשך תרומה לקהילה ויצירת אינטגרציה עם תושבי הפריפריה גם לאחר סיום לימודיהם בה.
הישיבה שואפת "ליצור תודעה בה המושגים: 'אדם מאמין' ו'תלמיד חכם' מכילים בתוכם ערכים של חלוציות, אידיאליסטיות, אכפתיות ונשיאה בעול עם הזולת".

גמרא

שיטת הלימוד בישיבה מכוונת ליישם את מסקנת התלמוד הבבלי במסכת קידושין, דף מ', עמוד ב', ש"תלמוד גדול, שהתלמוד מביא לידי מעשה" - יש להסיק מהלימוד מסקנות לחיי המעשה. הלימוד עושה שימוש בכלי לימוד פנומנולוגיים ומחקריים, בעיון בפסוקי הסוגיה ובמקורותיה המוקדמים והמקבילים.

מחשבה

בנוסף להתמקדות בכתבי הרמב"ם והראי"ה קוק, הישיבה גם הולכת לאורה של חסידות רוז'ין, שעל פי תפיסת ראשיה רואה את מהות החסידות בערכי כלל ישראל. בהקשר זה נלמדת בין השאר תורתם של הרב יעקב פרידמן (האדמו"ר מהוסיאטין) והרב עוזיאל. הרב פרידמן-בן שלום הוא נצר לשושלת רוז'ין, ולכן החיבור לתורת רוז'ין, שסיסמתה - "לְבַל יִדַּח מִמֶּנּוּ נִדָּח" (ספר שמואל ב', פרק י"ד, פסוק י"ד). בכך גם מתקשרת הישיבה למגמה הנאו-חסידית בציבור הדתי-לאומי. הרוח החסידית מתבטאת בישיבה גם בהתוועדויות ובניגונים מיוחדים מבית רוז'ין.

צוות חינוכי

הצוות החינוכי כולל את ראש הישיבה הרב דוד אסולין, מנהל הישיבה שמוליק בן-שלום, הרב אסף ברלינר, הרב מוטי מטלון, הרב חגי דביר והרב שמעון ישראלי (שלושת האחרונים הם בוגרי הישיבה). לצידם מלמדים גם הרב פרופ' עודד ישראלי וד"ר צבי צמרת (שמעביר תוכנית ייחודית בישיבה הנקראת "מבט חברתי", העוסקת בנושאים הקשורים לחברה הישראלית).
הרב בן-שלום לימד בישיבה בחסידות וגמרא עד מותו בשנת ה'תשע"ז. לאחר פטירתו ממשיך את דרכו בנו הושע פרידמן בן-שלום. תלמידי הישיבה נוסעים לטישים מרכזיים הנערכים על ידו בשכונת גילה בירושלים.
בעבר לימדו בישיבה גם הרב יוסי אליצור, הרב אלקנה שרלו, הרב אוריאל עיטם והרב דביר כהן.
עתיד אחד

הבחירות לכנסת ה-17

המפלגה חרתה על דגלה את מסר הציונות החברתית ופועלת למען שיקום החינוך.
שלושת המועמדים הראשונים של המפלגה לכנסת ה-17 היו אברהם נגוסה, יחזקאל שטלצר ויוסף ישראל אברמוביץ.
המפלגה לא זכתה לעבור את אחוז החסימה לאחר שקיבלה 14,005 קולות, ולא נכנסה לכנסת. נגוסה התמודד בבחירות לכנסת ה-18 במסגרת הבית היהודי ולאחר מכן במסגרת הליכוד, בה נבחר לראשונה לכנסת.

הבחירות לכנסות ה-19 וה-20

בבחירות לכנסת ה-19 הציגה המפלגה מצע שכלל אך ורק מלחמה בפורנוגרפיה ובבעיות הנובעות מהתמכרות לה, תחת הסיסמה "עתיד אחד - נלחמים בסם החדש". רשימת המועמדים כללה את יחזקאל שטלצר בלבד. המפלגה פרשה מהמרוץ לכנסת יומיים לפני הבחירות.לקראת הבחירות לכנסת העשרים רצה המפלגה בשנית עם שטלצר כמועמד יחיד, הפעם תחת הכינוי  "מגינים על ילדינו" ופרשה מהמירוץ ב-11 במרץ 2015, 6 ימים לפני הבחירות.
Sunny Afternoon

רקע

"Sunny Afternoon" נכתב לראשונה על ידי ריי דייוויס כאשר הוא היה חולה בביתו.
דייוויס אמר על מילות השיר "הדרך היחידה שיכולתי לתאר את מה שהרגשתי הייתה באמצעות אריסטוקרט שירד מגדולתו שעשה את עושרו מכסף ישן בניגוד לעושר שאני יצרתי לעצמי." על מנת למנוע מהמאזינים להזדהות עם גיבור השיר, אמר דייוויס "הפכתי אותו לנבל שנלחם בחברתו אחרי לילה של שכרות ואכזריות."

הפצה

השיר שוחרר כסינגל ב-3 ביוני 1966 ונכנס למקום הראשון מצעד הסינגלים הבריטי ב-7 ביולי 1966 ונותר שם במשך שבועיים. השיר גם נכנס למקום הראשון באירלנד ב-14 ביולי 1966. בארצות הברית, הוא נכנס למקום 14 בבילבורד הוט 100 בסתיו 1966. הקליפ של השיר הוא בהשתתפות הלהקה בסביבה קרה ומשולגת.
"Sunny Afternoon" ממוקם במקום 200 ברשימת מאתיים השירים הגדולים של שנות השישים של פיצ'פורק מדיה השיר נכלל ואף מופיע ככותרת של מחזמר הוסט אנד "Sunny Afternoon".
סן איגנסיו (בליז)

היסטוריה

במקור נקראה העיר "אל קאיו" על ידי הספרדים. ב-19 באוקטובר 1904 הוכרזה אל קאיו רשמית כעיר על ידי ממשלת הונדורס הבריטית. בעבר היה האזור כולו מוקף נחלי מים והחל משנות הארבעים של המאה ה-20 אחד הנחלים התייבש.

גאוגרפיה

העיר שוכנת על גדותיהם של נהרות המאקל והמופן, במרחק של 100 ק"מ ממערב לבליז סיטי ו-35 ק"מ ממערב לבירת המדינה בלמופן. שטחה של העיר הוא כ-6.5 קמ"ר.

דמוגרפיה

אוכלוסיית העיר מורכבת בעיקר ממסטיסים, אנשים ממוצא אפריקאי וכן אנשים ממוצא לבנוני ומעם המופן. בעיר מתגוררת קהילה גדולה של סינים שרובם היגרו בגלים מגואנגג'ואו באמצע המאה ה-20. קהילה גדולה של מנוניטים מתגוררת ליד העיר.

סנטה אלנה

בשנים האחרונות התמזגה לסן איגנסיו, העיירה השכנה סנטה אלנה. יחד מהוות הערים את האזור האורבני השני בגודלו בבליז. שתי הערים מחוברות באמצעות הגשר התלוי היחידי בבליז שנבנה ב-1949.
אצטדיון טהלנה פולה

היסטוריה

האצטדיון נבנה על חורבות אצטדיון טהלנה פולה הישן שנבנה בשנת 1939, נסגר בשנת 2009 ונהרס ארבע שנים לאחר מכן.
ב-16 בינואר 2019 נחנך האצטדיון במשחק ידידות בו אירחה סלובן ברטיסלאבה את סיגמה אולומוץ הצ'כית, אליו הוגבלה הכניסה כ-2,000 צופים. בדקה ה-26 כבש מוחה רהארסאלה את שער הבכורה של האצטדיון. המשחק הסתיים בניצחון 2-3 לטובת אולומוץ.
ב-3 במרץ 2019 ערכה סלובן ברטיסלאבה את משחק הליגה הראשון באצטדיון, הפעם לעיני אצטדיון מלא. במשחק גברה סלובן בתוצאה 0-2 על ספרטק טרנבה.
אורי אייזנצוויג

אורי אייזנצוויג (נולד ב-28 בספטמבר 1946) הוא פרופסור לספרות צרפתית והשוואתית באוניברסיטת ראטגרס בארצות הברית.
נולד בהוואנה שבקובה. בוגר תואר ראשון בפילוסופיה ובצרפתית מאוניברסיטת תל אביב (1969), תואר שני ודוקטורט מאוניברסיטת פריז 8 ואחר כך המשיך לכתוב עבודת הביליטציה באוניברסיטה.
Sniper Elite V2

משחקיות

Sniper Elite V2 הוא משחק יריות מגוף שלישי המדגיש את אלמנט ההתגנבות במלחמה ושמירת המרחק מחיילי האויב מבלי שישימו לב אליך. במשחק יש רמות קושי אותן השחקן יכול לבחור בהתאם ליכולותיו. מבחינות מפות המשחק, נראים בו הרבה בניינים רבי קומות ורחובות צדדיים שנועדים כדי להגיע לנקודת תצפית ישירה על האויב מבלי להגיע לקרבות ישירים. ברוב המשחק השחקן מצויד ברובה הצלפים שלו, אך בפעמים אחדות ימצא עם תת-מקלעים, עם אקדחים, ובנוסף לכך יש גם רימוני יד. השחקן אף יכול גם לפרוס מלכודות בשטח כגון: מוקשים ודינמיט. לשחקן יש גם משקפת שבאמצעותה ניתן לראות את האויב ו"לתייג" אותו לפני הירי. ניתן לכוון את הכוונת כפי שהשחקן רוצה. השחקן יכול לצלוף בכמה תנוחות שהם: עמידה, כריעה או שכיבה. לשחקן גם יש אפשרות לקחת נשימה עמוקה למשך כמה שניות כדי שהכוונת לא תזוז בזמן הפגיעה במטרה. יכולת נוספת היא כאשר האויב הבחין בשחקן, השחקן יכול לשנות תנוחה ולהסתתר, מה שמאפשר לשחקן לברוח מפני האויב כדי שלא יתפוס אותו.

פיתוח

בשנת 2011 החברה Rebellion Oxford הודיעה כי היא מתחילה בפיתוח המשחק Sniper Elite V2, המשחק יצא במאי 2012 והמשחק היה כפי שתואר אתחול מחדש של המשחק המקורי Sniper Elite ולא המשך למשחק המקורי. המשחק בהתחלה היה אמור לצאת לגרסת ה-Xbox 360 וה-PlayStation 3 בלבד, אך בעקבות בקשת השחקנים המרובים של משתמשי ה-PC המשחק יצא גם לגרסת ה-PC ויצא לקנייה באמצעות חנויות שמוכרות את דיסק ה-DVD ודרך ה-Steam. החברה Rebellion Oxford הודיעה בתאריך ה-5 בפברואר 2013 שהמשחק יצא גם לקונסולת ה-Wii U.

תוכן להורדה

לפני השקתו ל-Steam היה ניתן לעשות הזמנה מוקדמת דרך האינטרנט או הזמנה מוקדמת אישית דרך ה-Steam עצמו, לאחר יציאת המשחק הוא הופץ לחנויות עם דיסק DVD ול-Steam בהורדה דיגיטלית. ב-7 בנובמבר 2012 החברה Rebellion Oxford שיחררה עדכון Multiplayer חינמי למשחק ועודכן אוטומטית לכל בעלי המשחק בכל הפלטפורמות. המשחקים תמכו במצבי משחק (מודים) כמו DeathMatch ועוד. בנוסף לסוגי המשחק החדשים, נוספו 6 מפות חדשות למשחק שבהם השחקנים יוכלו לשחק.
כרמל א-קפלה

‬כרמל א-קפלה הוא הרכב מוזיקלי (אנסמבל) המבצע מוזיקה רב-קולית, ללא ליווי כלי נגינה (א-קפלה). בנות ההרכב כולן מאזור חיפה, ומכאן שמו.

רפרטואר

היצירות האמנותיות שההרכב מבצע כולל יצירות קלאסיות אינסטרומנטאליות בעיבוד ווקאלי, שירים ישראלים, שירי עמים בשפות שונות, שירי מחזות זמר, מוזיקת ג'אז ומוזיקה קלה.

הופעות

ההרכב מופיע בצורה סדירה ברחבי הארץ ויוצא להופעות בחו"ל מספר פעמים בשנה.
ההרכב מופיע בצורה עקבית בפסטיבלי מוזיקה ברחבי הארץ ובינם פסטיבל ישראל, פסטיבל אבו גוש, ליטורגיקה, פסטיבל ערד, פסטיבל משגב ופסטיבל עין-גב.
בשנת 2010 הופיע ההרכב כלהקת החימום של הסווינגל סינגרס ואף ביצע עמם מספר שירים במשותף.
ספריית נגע חמאדי

ספריית נגע חמאדי (בערבית: مخطوطات نجع حمادي) היא ספרייה בעיר נגע חמאדי שבמצרים ובה אוסף פפירוסים שנמצאו במקום בשנת 1945. מסמכים אלו מרחיבים על ההיסטוריה הידועה של ראשית הנצרות וכוללים את הבשורה על פי תומאס וכן כתבים גנוסטיים המרחיבים על האמונה בדואליזם תפיסתי ודתי, המדגיש את עקרון חלוקת העולם לשני יסודות מנוגדים: הטוב והרע, והשאיפה לגאולה רוחנית שתתרחש באמצעות ידיעה מיסטית, ולא בשל מעשים טובים.

בתרבות הפופולרית

הפפירוסים ותוכנם מוזכרים בספרו של פיליפ ק. דיק "ואליס". בנוסף, מוזכרים הפפירוסים ותוכנם גם בספרו של דן בראון "צופן דה וינצ'י".
בישראל פועלת מאז 2005 להקת רוק ששמה נאג' חמאדי, כאחת מצורות ההגייה של שם המקום.